Încercaţi de soartă, dar chinuiţi şi de cei care trebuiau să aibă grijă de ei. În loc de alinare, 70 de suflete primeau zilnic bătaie şi mâncare cu raţia. 11 angajați ai unui centru de servicii sociale din Ploiești au ajuns în arest, pentru ca ar fi agresat fizic și emoțional adolescenți pe care îi aveau în îngrijire. Probele anchetatorilor vorbesc despre abuzuri greu de imaginat, de la jigniri și amenințări, până la lovituri dure, cu pumnii și picioarele. Protecţia Copilului Prahova susţine însă că nu are niciun indiciu care se susţină aceste acuzaţii.

Fostul soţ al uneia dintre angajatele de la Centrului de Servicii Sociale Sfântul Andrei a făcut publice mai multe SMS-uri din care reies abuzurile la care ar fi fost supuşi copiii.

Discuţie angajate centru plasament:

- Dă-le să zacă! Să te ştie de frică! Acum, la început! Simona îi bate rău, ai văzut cum ascultă ăia de ea? Dă-le la baie, pe furiş!

- Daaa, îi bate rău aia!

- Acum, la început, că pe urmă degeaba le mai dai. Ştii cât îl bat eu pe nemernicul ăsta?

- Dar mi-a fost aşa, că zic ăştia că sunt la început şi să nu spună careva că-i bat... dar acum le dau şi eu!

sursa: www.observatorulph.ro

Potrivit mesajelor, angajatele nu aveau nicio jenă să se înfrupte din mâncarea copiilor.

Discuţie angajate centru plasament:

- S-au sculat copiii?

- Da, acum. Le-am dat gustarea.

- Aha. Ce a fost la gustare?

- Cornuri.

- Ţi-a dat?

- Am mâncat aici, n-aveam cum să iau, că sunt şi ..., şi ....

- Nu au împărţit? ... nu ia?

- A mâncat aici, îi e ruşine să ia acasă a zis, că o vede gardianul... Eu pe tura cu ... am luat câte trei...

Poliţiştii de la Investigaţii criminale au făcut marţi 4 percheziţii: la sediul Centrului de servicii comunitare Sfântul Andrei din Ploieşti şi la domiciliile unor angajaţi ai instituţiei.

„Persoanele în cauză, în exercitarea atribuțiilor de serviciu, ar fi pus în primejdire viața, sănătatea sau integritatea morală a unor minori”, spune Raluca Brezeanu, purtător de cuvânt al IPJ Prahova.

Cei vizaţi de anchetă pozează însă în victime:

- Aseară am rămas singură cu grupa aia şi îmi era frică să stau.

- De cine, doamnă?

- Copiii, fac rău şi încercau să dea în noi. Am chemat şi poliţia, dar de obicei nu prea ne lasă conducerea.

„Te injură, te bruschează, a mușcat-o de mână, i-a bagat-on ghips”, spune Doru Teodor, soţul unei angajate.

„Nu i-au bătut, s-au apărat. Adica unii se apară de exemplu”, spune Gabriel Ene, soţul unei angajate.

Reprezentanţii Direcţiei pentru Protecţia Copilului spun că habar n-aveau despre ce se întâmplă în centru, deşi au dat sancţiuni pentru probleme administrative.

„Noi nu am avut niciun moment niciun indiciu că în centru au loc acest presupuse abuzuri”, spune Călin Viorel, director executiv DGASPC Prahova.

În centrul de plasament sunt internaţi 71 de copii cu afecţiuni severe.